Human Rights Service

Human Rights Service (HRS) er en norsk stiftelse etablert i 2001 som er lokalisert i Oslo. Den beskriver seg som «en partipolitisk uavhengig tenketank med fokus på menneskerettigheter og demokrati i et fleretnisk og flerkulturelt samfunn, spesielt i forhold til barn, unge og kvinner.»

Stiftelsen ble grunnlagt av Rita Karlsen i 2000, som fortsatt leder den. Informasjonsleder er Hege Storhaug.

I 2009 anmeldte forfatteren Amal Aden HRS for det Aden mener er ulovlig lydbåndopptak og ryktespredning. Saken ble senere henlagt på grunn av manglende kapasitet hos politiet. 

Tove Smaadahl og Likestillingssenteret anklaget i 2002 HRS for å presse unge kvinner. HRS saksøkte Smaadahl for injurier, saken endte med forlik. 

Under Kjell Magne Bondeviks andre regjering fikk stiftelsen støtte over statsbudsjettet etter et forlik med Fremskrittspartiet, som da var støtteparti for Bondeviks mindretallsregjering. Den årlige støtten på oppunder to millioner kroner ble halvert i 2011, men Oslo kommune valgte å kompensere for dette ved å gi stiftelsen én million kroner i prosjektstøtte. Støtten fra Oslo kommune ble trukket fra budsjettet for 2016. I Statsbudsjettetforslaget for 2019 var HRS klassifisert blant «nasjonale ressursmiljø på integreringsfeltet». I forlaget ble støtten redusert fra 1,8 til 1,3 millioner kroner. Etter press fra FrP ble støtten ikke redusert, og HRS har fra 2005 til 2018 mottatt 22,5 millioner i statsstøtte og 4 millioner i kommunal støtte.  Regjeringen Solberg gikk i 2021 i sitt budsjettforslag inn for å avslutte støtten til HRS. Til 2015 ga HRS jevnlig ut rapporter om aktuelle temaer, men etter 2015 har ikke HRS gitt ut noen rapporter eller notater. Produksjonen har bestått av innlegg på egen nettside. I 2017 begrunnet HRS denne endringen med at korte artikler som spres via sosiale medier er mer effektivt. I årene 2015-2020 hadde HRS 3,5 til 4 millioner kroner i inntekter, før 2015 lå inntekten på rundt 2 millioner kroner.

Olav Thon har leid ut kontorlokaler til HRS gratis. HRS har fungert som rådgiver for FrP inkludert innspill til Christian Tybring-Gjeddes anti-muslimske tale på landsmøtet i 2010.

Professor Ulrika Mårtensson beskriver HRS som en bro mellom høyreradikale og sivilsamfunnet. HRS' nettside består i stor grad av enkelteksempler og budskapet er at muslimer ikke er i stand til å dele vestlige demokratiske verdier og derfor ikke kan bli integrert. Sindre Bangstad beskriver HRS som åpent anti-muslimsk og at nettsiden jevnlig gjengir tekster i Eurabia-sjangeren. HRS har samarbeidet med Lars Hedegaard (som også sto bak Trykkefrihetsselskapet) og Helle Marie Brix i danske International Free Press Society (IFPS). Blant IFPS' rådgivere var Bat Yeor, Geert Wilders og Robert Spencer.

Bangstad og Frode Helland beskriver HRS som en av de mest innflytelsesrike i Norge når det gjelder å fremstille muslimer som et sosialt og politisk problem i Norge. HRS aksepterer ikke begrepet islamofobi. Etter terrorangrepene i Norge 2011 ble det kjent at HRS hadde promotert tekster av bloggeren «Fjordman» (Peder Are Nøstvold Jensen). Bruce Bawer, ansatt hos HRS til 2011, introduserte Jensen for Bat Ye'ors arbeider. Ifølge Liz Fekete har HRS brukt tvangsekteskap og søskenbarneekteskap som påskudd for strengere innvandringsregulering.

Referanser

Eksterne lenker 
 
 

Norske stiftelser
Organisasjoner etablert i 2001
2001 i Norge